ग्रीस संकट से उबरने के लिए यूरोपीय संघ में सहमति  
इसके तहत बैंक ग्रीस की सरकार को दिए कर्ज की आधी राशि को अब अपने नुकसान के रूप में स्वीकार करेंगे। इस तरह ग्रीस की सरकार पर कर्ज का बोझ घटेगा।
ग्रीस को सरकारी कर्ज संकट से उबारने के लिए यूरोपीय संघ के नेताओं के बीच एक सहमति बन गई है। इसके तहत बैंक ग्रीस की सरकार को दिए कर्ज की आधी राशि को अब अपने नुकसान के रूप में स्वीकार करेंगे। इस तरह ग्रीस की सरकार पर कर्ज का बोझ घटेगा।   ब्रसेल्स में यूरोपीय संघ के नेताओं की आपात बैठक के बाद संघ के अध्यक्ष हरमैन वान रोम्पय ने गुरुवार को कहा कि ग्रीस सरकारी कर्ज को लेकर बैंकों के साथ एक समझौते पर पहुंचा गया है। इसके तहत ग्रीस के 50 फीसदी कर्ज को बैंक अपने नुकसान या खर्च में शामिल करेंगे।  इस समझौते से वर्ष 2020 तक ग्रीस का कर्ज घटकर उसके जीडीपी के 120 फीसदी तक पहुंच जाएगा। वर्तमान में कर्ज जीडीपी का 180 फीसदी है।  दरअसल, जुलाई में यूरो जोन के नेता ग्रीस को एक राहत पैकेज देने पर सहमत हुए थे। योजना में 109 अरब यूरो के सरकारी धन और निजी प्रतिभूतिधारकों से एक अच्छा-खासा सहयोग लेने के अलावा 110 अरब यूरो के राहत पैकेज की बात कही गई थी।  बैंक पहले मान रहे थे कि वे ग्रीस के 21 फीसदी कर्ज को अपने खर्च में शामिल कर लेंगे लेकिन अगस्त में संकट के और गहराने के कारण खातों को समायोजित करना बेहद जरूरी हो गया।  कुछ विश्लेषकों का कहना है कि बैंकों को 40 से 60 फीसदी खर्च को अपने खातों में समायोजित करना चाहिए जबकि अन्य का कहना है कि इससे ग्रीस संकट का कोई समाधान नहीं निकलेगा। ग्रीस पर वर्तमान में 360 अरब यूरो का कर्ज है लेकिन अल्प अवधि के कर्जो के कारण यह और बढ़ता जा रहा है।